**Aigne an duine: Nótaí an Mhúinteora**

|  |  |
| --- | --- |
| Leibhéal | An Ardteistiméireacht – Measartha dúshlánach |
| Spriocanna | Cumas tuisceana, scríbhneoireachta, léitheoireachta agus labhartha na ndaltaí a fhorbairt sa réimse saoil – aigne an duine / pearsantacht |
| Stór focal | Pearsantacht agus aigne an duine |

|  |
| --- |
| Straitéisí Múinteoireachta Molta |

Tá na ceachtanna bunaithe ar alt a fuarthas ó shuíomh idirlín an BBC (http://www.bbc.co.uk/science/humanbody/mind/articles/personalityandindividuality/perfectionism.shtml) agus a aistríodh go Gaeilge.

Tá na ceachtanna oiriúnach do rang a bhfuil caighdeán réasúnta ard Gaeilge acu don Ardteistiméireacht, ach is féidir leat féin iad a láimhseáil ar bhealach a oireann don rang atá agat féin.

**Réamhobair 1**

* Léigh a bhfuil ar an sleamhnán seo leis an rang ar fad agus abair leo tabhairt faoi chuid A agus B le chéile.
* Murar féidir leo smaoineamh ar aon fhreagra do chuid A, luaigh réimsí na sláinte, meabhairshláinte, coiriúlacht, cogaí, oideachas, todhchaí an domhain agus araile. Tá na focail faoi B an-chosúil le chéile ach bí cinnte go dtuigeann siad an difear idir ‘inchinn’ agus ‘intinn’.

**Réamhobair 2**

* Beidh ar gach dalta an ceistneoir seo a mharcáil é/í féin ar dtús. Mínigh an eochair dóibh sula dtosaíonn siad agus aon stór focal nach dtuigeann siad.
* Cuir gach beirt nó triúr le chéile ansin chun a gcuid roghanna a phlé. Abair leo gur cheart dóibh cúis a thabhairt lena roghanna i.e. ní leor a rá gur roghnaigh siad uimhir 3 do cheist 1, beidh orthu a rá cén fáth.
* Pléigh an ghníomhaíocht leis an rang ar fad ansin.

**Réamhobair 3**

* Abair le gach beirt tabhairt faoin ngníomhaíocht stór focal agus ceartaigh leis an rang ar fad ansin é (féach Freagraí thíos).

**Léamh**

* Ba cheart go mbeadh cóip phriontáilte den alt ag gach dalta. Cuir i mbun léitheoireachta iad ina mbeirteanna, más féidir agus abair leo sealanna a thógáil ag léamh os ard le chéile. Cuidíonn sé seo leo teacht isteach ar fhuaimeanna na Gaeilge chomh maith.
* Bí ag siúl timpeall chun cabhrú leo más gá.
* Pléigh aon stór focal / nathanna cainte deacra leo ag an deireadh.

**Iarphlé 1**

* Braitheann sé ort féin conas is fearr tabhairt faoin obair ar an sleamhnán seo: d’fhéadfá obair scríofa a thabhairt dóibh le déanamh sa rang mar atá molta ar an sleamhnán nó d’fhéadfá na daltaí a chur ag plé na gceisteanna i ngrúpaí agus a rá leo nótaí ón bplé a bhreacadh síos le roinnt leis an rang iomlán níos déanaí.
* Pé cur chuige a roghnaíonn tú, cinntigh go ndéanfaidh siad obair le dealramh ar cheann amháin de na ceisteanna atá ar an sleamhnán agus déan iarracht iad a chur ag machnamh i gceart orthu ar fad.
* Agus tú ag plé a gcuid tuairimí leo, cuir stór focal agus nathanna cainte úsáideacha ar an gclár do na daltaí.

**Iarphlé 2**

* Gníomhaíocht éadrom atá i gceist anseo. Mínigh do na daltaí cad a bheidh le déanamh acu agus tabhair cúpla nóiméad dóibh uimhir a chur os comhair gach ráitis chun iad a chur in ord tábhachta (bíodh cóip ar fáil do gach dalta).
* Nuair a bheidh an méid sin déanta acu abair leo a roghanna a phlé i ngrúpaí de thriúr nó ceathrar.
* Pléigh an ghníomhaíocht leis an rang ar fad ansin agus faigh amach uathu cad a bhí acu le haghaidh uimhir 1 agus uimhir 10 den chuid is mó.

**Iarphlé 3**

* Léigh a bhfuil ar an sleamhnán seo leis an rang ar fad.

|  |
| --- |
| Freagraí |

**Réamhobair 3**

1. solúbtha: flexible
2. tréith: trait
3. ní hionann do: it’s not the same for
4. foirfeoirí néaróiseacha: neurotic perfectionists
5. fóibe: phobia
6. claonadh: tendency
7. a chur faoi cheilt: to hide
8. neamhoird: disorders
9. ionchais: expectations
10. cáineadh: criticism
11. amhras: doubt
12. éirí as: give up
13. éiginnte: uncertainty